Toshkentda imom pichoqlab ketilgach turli mish-mishlar
Toshkent shahar bosh imom xatibi Anvar qori Tursunovga uyushtirilgan suiqasd yuzasidan huquq-tartibot organlari biror ma'lumot bermayap
Toshkent shahar bosh imom xatibi Anvar qori Tursunovga uyushtirilgan suiqasd yuzasidan tergov surishturuv ishlari boshlangan. Kuni kecha Yangiobodda uyi yaqinida pichoqlab ketilgan Anvar qori hozirda kasalxonada. Anvar qori Tursunov 1 avgust kuni kechki tomon o'z uyi oldida noma'lum kishilar tomonidan bir necha bor pichoqlangan. Imom darhol shifoxonaga yetkazilib, shifokorlarning aytishicha, hayoti u qadar xavf ostida emas. Anvar qori Tursunov jamoatchilikka nafaqat imom sifatida, shuningdek O`zbekiston televideniyesida namoyish etilayotgan “Hidoyat sari” ko`rsatuvi boshlovchilaridan biri sifatida ham yaxshi tanish. Xatibga qilingan hujum borasida aholi orasida turli gap-so`zlar yuribdi va hozircha huquq-tartibot organlari voqea yuzasidan biror bayonot bermayapti. Anvar qori Tursunov “Ko`kaldosh” madrasasi yonidagi Xoja Ahror Valiy masjidining imomi. Mahalliy faollardan biri Jahongir Shosalimov “Chorsu” bozorida tadbirkorlik qiladi va namozni shu masjidda o`qiydi. “Bu suiqasd kutilmagan voqea bo`ldi. 1 avgust kuni kechqurun nomozga chiqqan odamlardan Anvar qorini sog`ayib ketishi uchun duoiy fotiha qilish so`ralgan. Voqea uni Yangioboddagi uyida bo`lgan. Buni Anvar qorining maschiddagi yordamchisidan so`rab bildim. Anvar qorinikiga borgan odamlar uni xudoyiga aytish bahonasi bilan uyidan chiqarib olishgan, keyin pichoq bilan hamla qilib, qochib ketishgan. Hozir ular topilganicha yo`q. Anvar qorining o`zi shifoxonada, jarohati hayotiga xavf soladigan darajada emas”, - deydi Shosalimov. Ayrim manbalarga ko’ra Anvar qoriga uyushtirilgan suiqasdga imom xatibning tijorat bo`yicha faoliyati sabab bo’lgan. Bu biznes kelishmovchilik oqibati, deydi ular. Boshqa ma`lumotlarga ko`ra esa Anvar qori suiqasd uyushtirilishidan biroz avval ko`p xotinlikda ayblangan. Ba’zi tomonlar fikricha esa imomdan norozi musulmonlar juda ko’p. Anvar qori Tursunov diniy ishlar bo'yicha tuzilgan komissiya ekspertlaridan biri bo`lgan. Ekstremizmda ayblanib qamalganlarning ishi ko'rilganida imom fikrlari hisobga olingani ma'lum. “Ezgulik” inson huquqlari tashkiloti vakili Abdurahmon Tashanov voqeani sharhlashga shoshmaslik kerak deydi. “Vaziyatni qaltisligi shundaki, hozir biror yo`nalish haqida gapiradigan bo`lsangiz, bundan hukumat foydalanishi, yangi repressiyalar boshlanishi mumkin. Bu yerda har tomonni hisobga olib, xolis tergov o'tkazish kerak. Hukumat tomonidan hozirgacha bir narsa deyilmadi. Savollarga javob yo’q. O`zbekistonda operativ holatda ma`lumot tarqatishni o`zi ham yo`lga qo`yilmagan ”, - deydi Abdurahmon Tashanov.